ส่วนที่ 1

ข้อมูลสรุป (Executive Summary)

บริษัท ไทยพัฒนาโรงงานอุตสาหกรรม จำกัด (มหาชน) (TFD) จดทะเบียนจัดตั้งเมื่อ 11
พฤศจิกายน 2520 โดยในช่วงแรก เป็นการร่วมทุนระหว่าง
บรรษัทเงินทุนอุตสาหกรรมแห่งประเทศไทย (IFCT) กับ Commonwealth Development
Corporation (CDC) แห่งประเทศอังกฤษ และ DEG German Investment and
Development Company แห่งประเทศเยอรมนี เพื่อประกอบธุรกิจก่อสร้างโรงงานสำเร็จรูป
เพื่อขายหรือให้เช่า ในนิคมหรือเขตอุตสาหกรรมต่าง ๆ
โดยเน้นตลาดผู้ซื้อโรงงานขนาดเล็กและขนาดกลาง ในปี 2534
บริษัทได้เข้าเป็นบริษัทจดทะเบียนในตลาดหลักทรัพย์แห่งประเทศไทย ต่อมาปี 2537
บริษัทมีการเพิ่มทุนโดยเฉพาะเจาะจงให้แก่บริษัท พร็อพเพอร์ตี้เพอร์เฟค จำกัด (มหาชน)
ทำให้สัดส่วนของ IFCT เริ่มลดลง ต่อมาปี 2539 กลุ่มบริษัท ไทยฟาโฮลดิ้ง จำกัด
ได้ซื้อหุ้นจากบริษัท พร็อพเพอร์ตี้เพอร์เฟค และ DEG
ทำให้กลายเป็นผู้ถือหุ้นใหญ่และมีส่วนร่วมในการบริหาร และเมื่อต้นปี 2545 IFCT
มีนโยบายปรับลดการลงทุนในกิจการอื่น จึงได้ขายหุ้นให้กับกลุ่มพันธมิตรทางธุรกิจของไทยฟาฯ
ทำให้ปัจจุบันทั้งสองกลุ่มนี้ เป็นผู้ถือหุ้นรายใหญ่ของบริษัท โดยปัจจุบันกลุ่มไทยฟา โฮลดิ้ง
เป็นผู้มีอำนาจควบคุมการบริหารงาน
บริษัทจึงได้ริเริ่มขยายธุรกิจและการลงทุนในอสังหาริมทรัพย์รูปแบบอื่น

ปี 2545 เป็นปีที่มีความสำคัญอย่างยิ่งทั้งในด้านการลงทุน และการขยายกิจการของบริษัท
ไทยพัฒนาโรงงานอุตสาหกรรม จำกัด (มหาชน)
หลังจากที่บริษัทได้กำหนดนโยบายธุรกิจเชิงรุกเน้นการลงทุนที่ให้ผลตอบแทนดีและสม่ำเสมอ
เพื่อเป็นฐานรายได้ที่มั่นคงเห็นได้จากความสำเร็จในการขายหุ้นเพิ่มทุนให้แก่ผู้ถือหุ้นเดิมพร้อมทั้งให้ใบสำคัญแสดงสิทธิ
(Warrant) โดยไม่คิดมูลค่า ขั้นต่อมาบริษัทได้ลงทุนเช่าและซื้อทรัพย์สินเพื่อพัฒนาโครงการ
โดยเริ่มลงทุนในสามโครงการ ได้แก่

-โครงการเซอร์วิสอพาร์ทเม้นท์ 2 โครงการ คือ โครงการ PRINCETON PARK SUITES
(ดินแดง) และโครงการ LAKEGREEN EXECUTIVE RESIDENCES (สุขุมวิท ซอย 8)
จะเปิดดำเนินการและเพิ่มรายได้ให้กับบริษัทในต้นปี 2546
แนวคิดการลงทุนในธุรกิจเซอร์วิสอพาร์ทเม้นท์
ซึ่งเป็นธุรกิจที่มีแนวโน้มดีเพื่อตอบสนองความต้องการที่พักของนักลงทุนต่างชาติที่เป็นลูกค้าบริษัท
และเป็นการให้บริการแบบครบวงจรยิ่งขึ้น

-โครงการโรงงานสำเร็จรูป โดยการจัดตั้งบริษัทย่อยเข้าร่วมลงทุนพัฒนาและบริหารจัดการทรัพย์สิน
ระหว่างบริษัทฯกับการนิคมอุตสาหกรรมแห่งประเทศไทย ในทำเลที่มีศักยภาพสูง
ซึ่งขณะนี้อยู่ระหว่างการร่างสัญญาร่วมลงทุน คาดว่าจะเริ่มดำเนินการได้ในปี 2546

สำหรับปี 2545 บริษัทฯมีรายได้จากทุกหน่วยธุรกิจรวม จำนวน 393.6 ล้านบาท
และมีกำไรสุทธิจำนวน 10.1 ล้านบาท คิดเป็นอัตราร้อยละ 2.58 ของรายได้รวม ซึ่งปี 2544
บริษัทฯมีผลขาดทุนสุทธิ จำนวน 9.45 ล้านบาท

ส่วนฐานะทางการเงินของบริษัทฯ ณ วันที่ 31 ธันวาคม 2545 เป็นดังนี้ สินทรัพย์รวมมีจำนวน
971.6 ล้านบาท เพิ่มขึ้นจากปี 2544 ร้อยละ 49 หนี้สินรวมมีจำนวน 347.2 ล้านบาท
เพิ่มขึ้นจากปี 2544ร้อยละ 80 เนื่องจากบริษัทฯได้ขยายการลงทุนเพิ่มมากขึ้น ส่วนของผู้ถือหุ้น
624.4 ล้านบาท เพิ่มขึ้นจากปี 2544 ร้อยละ 36 ซึ่งเป็นผลมาจากการเพิ่มทุนของบริษัทฯ
บริษัทฯมีกำไรสะสมจำนวน 10.1 ล้านบาท เปรียบเทียบกับปี 2544
บริษัทฯมียอดขาดทุนสะสมจำนวน 209.6 ล้านบาท ในเดือนเมษายน 2545
ที่ประชุมผู้ถือหุ้นได้อนุมัติให้บริษัทนำเงินสำรองตามกฎหมายและส่วนเกินมูลค่าหุ้นมาล้างขาดทุนสะสมให้หมดไป
และลดมูลค่าหุ้นที่ตราไว้จากหุ้นละ 10 บาท เหลือหุ้นละ 5 บาท เพื่อเพิ่มสภาพคล่องของหุ้น
พร้อมเพิ่มทุนจดทะเบียนเป็น 760 ล้านบาท ปัจจุบันเรียกชำระแล้ว 474.9 ล้านบาท

สำหรับแนวโน้มธุรกิจของบริษัท ในปี 2546 คาดว่ายังคงมีแนวโน้มที่ดีขึ้นอย่างต่อเนื่อง
เป็นผลจากภาวะเศรษฐกิจของประเทศที่เริ่มดีขึ้น
แต่อย่างไรก็ตามบริษัทยังคงใช้นโยบายการลงทุนอย่างระมัดระวัง
รวมทั้งการควบคุมต้นทุนการดำเนินงาน
ปรับปรุงกระบวนการทำงานเพื่อเพิ่มประสิทธิภาพของทุกหน่วยธุรกิจ
และเพื่อเพิ่มความสามารถในการแข่งขัน